RESOLUCIÓN do 25 de novembro de 2008 pola que se establecen as normas de funcionamento das programacións incluídas na Rede Galega de Teatros e Auditorios para o exercicio 2009.
AXENCIA GALEGA DAS INDUSTRIAS CULTURAIS — III. OUTRAS DISPOSICIÓNS — 09/12/2008

A Lei 4/2008, do 23 de maio, de creación da Axencia Galega das Industrias Culturais (Agadic) establece na súa disposición transitoria primeira que Agadic sucederá o Instituto Galego das Artes Escénicas e Musicais no exercicio das funcións que desenvolve e quedará subrogada na totalidade dos bens, dereitos e obrigas afectos ou constitutivos en virtude das mencionadas funcións. Para estes efectos, establece igualmente no seu artigo quinto que é función de Agadic promover a distribución e comercialización dos produtos culturais dentro e fóra do noso país, fomentando a captación de públicos e facilitando o acceso da cultura galega a novos mercados internacionais.
A Rede Galega de Teatros e Auditorios (RGTA) constituíuse a finais do ano 1996 como principal instrumento do Instituto Galego de Artes Escénicas e Musicais -IGAEM- para promover a distribución das producións escénicas e musicais galegas, actuando como mercado preferente para o teatro, a danza e a música e dotándoos dunha estabilidade na súa programación habitual. A Rede Galega de Teatros e Auditorios réxese polo disposto na Resolución do 21 de novembro de 2006, en relación coa estrutura, a organización e o funcionamento da rede de espazos escénicos, e pola Resolución do 29 de febreiro de 2008, no referente as normas de funcionamento das programacións que se desenvolven nesta rede de espazos.
Na reunión da asemblea da RGTA celebrada o día 10 de marzo de 2008 e nas avaliacións intermedias realizadas polo departamento de programación do IGAEM detectáronse diferentes áreas para a mellora do funcionamento das programacións da RGTA, relacionadas fundamentalmente cos seguintes elementos:
(1) A conveniencia de continuar co proceso de integración das programacións das diferentes disciplinas artísticas.
(2) A necesidade de aplicar os incentivos á programación de espectáculos de formato medio e superior aos concellos de menos de 30.000 habitantes.
(3) A demanda por parte das entidades titulares de teatros e auditorios dunha maior flexibilidade na contratación de espectáculos.
Na reunión do Comité Técnico da RGTA celebrada o día 8 de setembro de 2008 estudouse a presente proposta de mellora das programacións. Por todo isto, en consonancia cos seus obxectivos inmediatos, o Consello de Dirección de Agadic aprobou, na súa xuntanza do 6 de outubro de 2008, esta resolución, pola cal se aproban as normas de funcionamento das programacións da Rede Galega de Teatros e Auditorios; e na súa virtude, e de acordo coas atribucións conferidas pola Lei 4/2008, do 23 de maio, de creación da Axencia Galega das Industrias Culturais, acórdase a publicación da seguinte resolución, que se someterá ao seguinte articulado:
Artigo 1º.-Obxecto e ámbito de aplicación.
Esta resolución ten por obxecto, dentro das funcións que lle veñen atribuídas á Agadic pola súa normativa de creación, aprobada pola Lei 4/2008, do 23 de maio, fomentar a difusión das artes escénicas, a través dunha programación estable e coordinada nos teatros e auditorios mediante un programa de colaboración coas entidades titulares dos espazos escénicos integrados na Rede Galega de Teatros e Auditorios, establecéndose mediante esta resolución a normativa de funcionamento que rexerá para as súas programacións.
Esta normativa resulta de aplicación directa a todas aquelas entidades públicas, así como outras persoas xurídicas titulares de teatros e auditorios que estean inscritos na RGTA.
Artigo 2º.-Períodos de programación.
As programacións da Rede Galega de Teatros e Auditorios estruturaranse en dous períodos de programación, que comprenderán os meses de xaneiro a xuño, o primeiro, e os de setembro a decembro, o segundo.
Artigo 3º.-Programacións ofertadas na RGTA.
En cada un dos períodos de programación a Agadic poderá ofertar, ben todas ou ben algunha das programacións seguintes: programación de adultos (PA), programación infantil (PI) e maxia (MA).
Os teatros e auditorios integrantes na actualidade na RGTA poderán participar nas diferentes programacións e períodos de programación consonte coas súas preferencias, aínda que estarán deberán estar suxeitas ao cumprimento dos compromisos de programación recollidos nos artigos 4.1º e 5.1º da Resolución do IGAEM do 21 de novembro de 2006, pola que se regula a estrutura, a organización e o funcionamento da RGTA (DOG nº 231, do 30 de novembro).
Artigo 4º.-Contratación.
Os espazos escénicos das entidades integrantes na RGTA, de conformidade co disposto nos artigos anteriores, deberán cumprir cos requisitos que se establecen a continuación:
1º As entidades titulares de teatros, auditorios e demais espazos escénicos deberán realizar as súas propostas de programación sobre a base dos catálogos de espectáculos habilitados pola Agadic para cada programación, debendo ter liquidadas e satisfeitas, en todo caso, as obrigas contraídas coas compañías programadas durante o mesmo semestre do ano inmediatamente anterior. As propostas de programación detallarán as datas e horarios de exhibición dos espectáculos. Non se admitirán funcións en horario escolar, salvo no caso de segundas e terceiras funcións.
2º As propostas de programación presentadas deberán comprometerse a programar o seguinte número mínimo de espectáculos:
Ver referencia pdf "23800D007P028.PDF"
3º No caso de teatros e auditorios de titularidade pública, o 75% da programación deberá corresponder a espectáculos en lingua galega. No caso de teatros e auditorios de titularidade privada o 100% da programación deberá corresponder a espectáculos en lingua galega.
4º A aceptación das propostas de programación estará suxeita ao cumprimento dos seguintes límites mínimos de contratación por cada un dos espectáculos propostos:
Ver referencia pdf "23800D007P028.PDF"
Cando un espectáculo non acade o límite mínimo de contratación, deberá ser substituído por calquera outro, a proposta da entidade titular do teatro ou auditorio escénico.
Os espectáculos de danza quedarán exentos do cumprimento dos límites mínimos de contratación.
Artigo 5º.-Condicións económicas.
1. A Axencia Galega das Industrias Culturais cofinanciará as programacións propostas polas entidades titulares de teatros e auditorios de conformidade coas súas dispoñibilidades orzamentarias. Cando non sexa posible atender todas as propostas na súa totalidade, utilizaranse como criterios de selección os datos de asistencia de públicos correspondentes ao exercicio inmediatamente anterior.
2. O cofinanciamento das programacións dos teatros e auditorios de titularidade privada será do 25% do caché de cada espectáculo, no suposto de funcións únicas, e do 35% do caché de cada espectáculo, no suposto de realización de máis dunha función consecutiva ou de funcións de danza. Nestes espazos o compromiso de programación quedará fixado en 14 funcións para a Rede A e 8 funcións para a Rede B.
3. No caso das programacións dos teatros e auditorios de titularidade pública, o cofinanciamento realizarase de acordo coas seguintes porcentaxes:
-Localidades de menos de 30.000 habitantes:
Ver referencia pdf "23800D007P028.PDF"
4. O cofinanciamento das funcións de danza dos teatros e auditorios de titularidade pública realizarase de acordo coas seguintes porcentaxes:
a) No caso de única función:
Agadic: 70%.
Salas: 30%.
b) No caso de dúas funcións:
Ver referencia pdf "23800D007P028.PDF"
5. O cofinanciamento das programacións dos teatros e auditorios de titularidade pública, no suposto de funcións múltiples, realizarase de acordo coas seguintes porcentaxes:
Ver referencia pdf "23800D007P028.PDF"
Nos pagamentos pola recadación de vendas, nas segundas e terceiras funcións non se contabilizarán as invitacións e os descontos no prezo da entrada aplicados pola entidade titular do teatro ou auditorio, que correrán con cargo a esta.
6. As funcións incluídas nas programacións da RGTA deberán ser de libre acceso para todos os interesados, logo de aboamento do importe da entrada, cos seguintes prezos mínimos:
Ver referencia pdf "23800D007P028.PDF"
As entidades titulares dos teatros e auditorios da Rede Galega de Teatros e Auditorios poderán establecer descontos de ate un 50% como máximo do prezo da entrada para estudantes, persoas da terceira idade e menores de 12 anos. Igualmente, poderán establecer promocións de ata o 25% dos prezos, por asistencia a un mínimo de 3 funcións por semestre. As restantes promocións que se pretendan aplicar deberán ser remitidas previamente á Agadic e aprobadas por este.
As entidades titulares dos teatros e auditorios da RGTA poderán emitir invitacións gratuítas de até un máximo do 10% da capacidade do teatro ou auditorio, agás nas estreas onde esta porcentaxe pode ser ata 50% do aforo.
Artigo 6º.-Outras obrigas.
As entidades públicas e demais persoas xurídicas titulares dos espazos escénicos que a data de publicación desta resolución formaran parte da Rede Galega de Teatros e Auditorios estarán igualmente obrigados a:
1º Poñer á disposición das compañías as infraestruturas necesarias para o desenvolvemento efectivo de cada actividade contratada, consonte co establecido nos artigos 4º e 5º da Resolución do 21 de novembro de 2006, pola que se regula a estrutura, a organización e o funcionamento da Rede.
2º A organización puntual de cada función, así como os gastos de difusión local e o pagamento dos dereitos de autor corresponderanlle á entidade titular do teatro, auditorio ou espazo escénico respectivo. Na publicidade que se realice a entidade deberá incluír o logotipo da Rede Galega de Teatros e Auditorios.
3º A entidade titular do teatro ou auditorio facilitará a folla de recadación á compañía titular do espectáculo ao remate deste, e remitirá a información sobre públicos e facturación en formato electrónico, conforme o procedemento establecido pola Agadic, nun prazo non superior aos cinco días hábiles inmediatamente posteriores á celebración da actuación.
Artigo 7º.-Causas de exclusión como membro da RGTA.
As entidades integrantes da RGTA deixarán de pertencer a esta e consideraranse excluídas para todos os efectos, logo de resolución motivada da Dirección da Agadic, nos seguintes casos:
-Incumprimento das obrigas estipuladas nesta resolución.
-Inobservancia dos requisitos mínimos que deberán cumprir, en todo caso, os espazos escénicos integrados dentro da RGTA.
-Incumprimento das condicións relativas aos instrumentos xurídicos que regulan as programacións, en particular no referente ás alteracións unilaterais do calendario de actuacións, dos espazos escénicos en que se desenvolve o espectáculo, do aboamento efectivo das cantidades consignadas no cadro de programación, do establecido en relación cos prezos mínimos ou das obrigas de entrega das certificacións da realización das funcións e da remisión electrónica da información sobre públicos e de facturación das compañías programadas.
Nestes casos serán causas de resolución inmediata, con independencia das indemnizacións por danos e perdas que correspondan á súa exclusión, mediante resolución motivada da Dirección da Agadic, previo informe emitido polo Comité Técnico.
Disposicións derradeiras
Primeira.-Sen prexuízo das facultades que teñan atribuídas outros órganos da Administración do Estado ou da comunidade autónoma, a Agadic -persoalmente ou por mediación dos órganos consultivos da RGTA- terá a facultade de exercer as funcións de control, impulso, coordinación e seguimento das actividades que se programen e desenvolvan de conformidade co previsto nesta resolución, así como da xestión dos asuntos de interese común para a RGTA.
Para realizar estas funcións poderanse artellar cantos medios estean á disposición tanto da dirección desta entidade como dos departamentos correspondentes, co fin de comprobar o cumprimento dos requisitos exixidos nesta resolución e na restante normativa vixente que resulte de aplicación.
Segunda.-Facúltase o director da Agadic para ditar as resolucións que sexan necesarias para a execución desta resolución e da normativa de desenvolvemento que derive.
Terceira.-Posibilidade de recurso.
Esta resolución é definitiva na vía administrativa, e contra dela cabe interpor recurso de reposición ante o órgano que ditou esta resolución, no prazo dun mes, contado desde o día seguinte á data da súa publicación no Diario Oficial de Galicia, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro.
Cuarta.-Entrada en vigor.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de novembro de 2008.
Ánxela Bugallo Rodríguez
Presidenta do Consello de Dirección da Axencia Galega das Industrias Culturais